L'Agència Tributària de Catalunya organitza la seva primera subhasta pública electrònica
A partir del dia 19 de juny, l'Agència Tributària de Catalunya (ATC) obrirà la seva primera subhasta pública electrònica i, així, completarà el procediment de recaptació executiva dels deutes impagats en període voluntari que va iniciar amb el desplegament territorial i competencial l'any 2017.
La subhasta es durà a terme a través de "Subhastes ATC", un nou portal dins la seu electrònica de l'ATC que des d'ara serà el lloc de celebració de les subhastes de béns embargats per l'Agència Tributària de Catalunya als contribuents que no hagin fet efectiu el pagament dels seus deutes.
També s'hi podran licitar les propietats embargades per les entitats locals que formen part de la xarxa Tributs de Catalunya amb les quals l'Agència hagi signat un conveni de col·laboració.
Aquest portal web promou la concurrència ja que hi podrà accedir tothom qui estigui interessat a participar en aquesta o en futures subhastes, simplifica i facilita els tràmits, dota de seguretat jurídica els processos i en garanteix la transparència.
Des d'avui mateix ja es poden consultar a "Subhastes ATC" el contingut i les característiques dels 13 lots que es licitaran a partir del dia 19 de juny, incloent-hi el preu de sortida, i entre els quals es poden trobar tres places d'aparcament, quatre locals, un pis, dues cases, un terreny urbà i dos terrenys rústics.
Tots aquests béns es troben situats en diferents municipis de Barcelona, Girona i Tarragona.
Pel que fa al mecanisme de la subhasta, a partir del 19 de juny, les persones interessades en algun lot es podran donar d'alta al portal i hauran d'ingressar un dipòsit del 5% del preu de sortida del bé o els béns pels quals vulguin licitar.
Un cop validat el dipòsit, es podran començar a fer les licitacions i els licitadors rebran avisos relatius al procés, com ara cada vegada que entri una licitació superior, la qual cosa els donarà la possibilitat de tornar a licitar pel mateix import o per un de més alt.
En el moment de fer la licitació també s'haurà d'especificar si es fa "amb reserva de dipòsit" o "sense".
Si el licitador escull la modalitat "sense reserva", l'Administració tornarà el dipòsit als licitadors que no hagin resultat adjudicataris.
En cas contrari, si s'opta per fer la licitació "amb reserva", els diners quedaran retinguts per tal de tenir l'opció d'adquirir el bé subhastat en el supòsit que l'adjudicatari no finalitzi el procés.
Es podrà licitar durant 20 dies naturals des de l'inici de la subhasta, el 19 de juny.
S'ha de tenir en compte que, d'acord amb la normativa, en cas que algú liciti una hora abans del termini, aquest s'ampliarà una hora més, i així successivament fins a un límit de 24 hores.
Un cop tancada la presentació de licitacions, la Mesa de la subhasta es reunirà en el termini màxim de 15 dies naturals per adjudicar els lots.
Després, els adjudicataris tindran un període de 15 dies més per completar-ne el preu, és a dir, ingressar la diferència entre el dipòsit i el valor total d'adjudicació.
Si no ho fan, la Mesa de la subhasta l'adjudicarà al següent licitador que hagi fet el dipòsit "amb reserva".
Finalment, la normativa preveu que, en qualsevol moment anterior a l'emissió de l'acta d'adjudicació dels béns o de l'atorgament de l'escriptura pública, el deutor pugui alliberar els béns objecte de subhasta fent el pagament íntegre de l'import pendent de pagament, fet que implica la suspensió de la subhasta o, si és el cas, la finalització del procediment d'alienació dels béns subhastats.